Heimavarnaráðuneyti Bandaríkjanna varar við hættu á hryðjuverkum innlendra vestanhafs. Bandaríska alríkislögreglan telur meiri hættu stafa af einstaklingum en hópum eða samtökum.
Ráðuneyti heimavarna í Bandaríkjunum gaf í gær út viðvörun um hættu á hryðjuverkum. Innlendir öfgamenn, óánægðir með valdaskiptin í Washington og örvaðir af innrásinni í þinghúsið fyrr í þessum mánuði, kunni að láta til skarar skríða.
Ráðuneytið segir að enn sé mikill viðbúnaður í Washington eftir atburðina við þinghúsið enda gefi ýmsar upplýsingar til kynna að öfgamenn óánægðir með bandarískt stjórnkerfi og forsetaskiptin kunni að vera íhuga ofbeldisverk, einnig fólk sem láti stýrast af ranghugmyndum og fölskum upplýsingum. Ekki sé þó neitt fast í hendi í þeim efnum eða tilvik sem sé hægt að vísa til. Bandaríska alríkislögreglan er á sama máli og Michael Paul, talsmaður FBI, segir enn mikla spennu í landinu eftir kosningarnar í nóvember og því verði menn að vera viðbúnir að eitthvað geti gerst.
Paul telur meiri hættu stafa af einstaklingum en hópum eða samtökum.
Erfiðara sé að stöðva einfara eða hafa uppi á þeim vegna takmarkaðra samskipta þeirra við aðra. Þeir séu því lítt sýnilegir og óútreiknanlegir.
Heimavarnaráðuneyti Bandaríkjanna varar við hættu á hryðjuverkum innlendra öfgamanna. Alríkislögreglan telur meiri hættu stafa af einstaklingum, en hópum eða samtökum.